د هرات والي له خپلې دندې ګوښه شو
د هرات والي محمد اصف رحیمي نن د دوشنبې په ورځ «لیندۍ ۱۹ مه» په یو لویه غونډه کې، خپله استعفی اعلان کړه.
ښاغلي رحیمي د ولایت له دندې څخه د ګوښه کېدو علت له خپلې کورنۍ لیریوالی وښود. ښاغلي رحیمي د ملي یووالي د حکومت د جوړېدو وروسته د هرات د والي په توګه ټاکل شوی وو. هغه د پخواني جمهور رئیس حامد کرزي په کابینه کې د کرهڼې او اوبولګولو او مالدارۍ د وزیر په توګه هم کار کړی وو. محمد اصف رحیمي په هرات کې د دغه ولایت د اوسېدونکو سره د مخه ښې لپاره دغې جوړې شوې غونډې، چې قومي مخورو، دیني عالمانو، ځوانانو، ښځو او د مدني ټولنې استازو په کې برخه اخیستې وه، په تېرو څلورو کلونو کې د خپل کار راپور هم د خلکو سره شریک کړ. هغه د هرات له ولایتي ادارې سره د دغه ولایت د اوسېدونکو د همکارۍ او مرستې له امله هم مننه وکړه. محمد اصف رحیمي، د ټاپي نل لیکې د پروژې، د هرات – خواف د اورګادي پټلې، د لارجوردو د لارې د سیمیه ییزې ټرانسپورټي پروژې او د هرات د حلقوي سړک د پروژو په ګډون د دیرش سترو اقتصادي پروژو نومونه واخیستل، چې د هغه د کار په موده کې په هرات کې تطبیق شوي اویا هم د تطبیق په حال کې دي. د هرات یو شمېر سمه ییزو مشرانو هم په دغه غونډه کې د خبرو پرمهال د محمد اصف رحیمي د فعالیتونو ستاینه وکړه. تراوسه لا افغان حکومت د محمد اصف رحیمي د استعفی په اړه څه نه دي ویلي او لا هم د هغه ځای ناستی نه دی ټاکل شوی. په ټولنیزو رسنیو کې د هغه پرځای د اداري چارو د لوی رئیس وحید قتالي د ټاکلو خبرونه هم خپاره شوي، خو د افغانستان جمهوري ریاست لا دا دارپوټونه نه دي تائید کړي. په دې وروستیو میاشتو کې د افغان حکومت یو شمېر لوړپوړي چارواکي له خپلو دندو ګوښه شوي دي. د افغانستان د چارو یو شمېر کارپوهان دا ګڼي، چې د جمهوري ریاست ټاکنو په رانږدې کېدو کېدای شي، یو شمېر نور چارواکي هم له خپلو دندو ګوښه شي.